S-702/2006

Mál þetta, sem þingfest var þann 6. desember sl., er höfðað með ákæru lögreglustjórans á Selfossi, dagsettri 3. nóvember 2006, á hendur G-kk-þgf E-kk-þgf A-kk-þgf, kt. 000000-0000, Einarshöfn 2, Eyrarbakka,

„fyrir fíkniefna- og umferðarlagabrot

I.

með því að hafa, að kvöldi miðvikudagsins 14. júní 2006, ekið bifreiðinni SZ-407 með 118 km hraða á klukkustund austur Suðurlandsveg við Bitru í Flóahreppi. Leyfður hámarkshraði á vegarkaflanum var 90 km á klukkustund. Hraðamælingin var gerð með ratsjá nr. GE-018 sem staðsett var í lögreglubifreiðinni 33-209.

II.

með því að hafa snemma morguns sunnudaginn 23. júlí 2006, haft í vörslu sinni 1,50 gr. af tóbaksblönduðu kannabisefni, 4 töflur af MDMA (ecstasy) og 0,94 gr af amfetamíni sem lögreglan fann við leit á ákærða, eftir að hafa haft afskipti af bifreiðinni SZ-407, sem ákærði var farþegi í, vegna umferðareftirlits á Digranesvegi í Kópavogi.

III.

með því að hafa, að kvöldi mánudagsins 21. ágúst 2006 ekið bifreiðinni SZ-407 með 85 km hraða á klukkustund vestur Vífilstaðaveg í Hafnarfirði, við Karlabraut. Leyfður hámarkshraði á vettvangi var 50 km á klukkustund. Hraði bifreiðarinnar var mældur með ratsjá nr. KR-056 sem staðsett var í lögreglubifreiðinni 36-215.

IV.

með því að hafa, aðfaranótt miðvikudagsins 30. ágúst 2006, fyrir utan verslun 10-11 við Staðarberg í Hafnarfirði, haft í vörslu sinni 0,81 gr. af tóbaksblönduðu kannabisefni, sem lögregla fann við leit í hægri jakkavasa ákærða. (036-2006-10501)

V.

með því að hafa að kvöldi miðvikudagsins 30. ágúst 2006, í anddyri verslunarmiðstöðvarinnar Firðinum í Hafnarfirði, haft í vörslu sinni 1,52 gr. af tóbaksblönduðu kannabisefni, sem lögregla fann við leit í hægri jakkavasa ákærða.

Teljast brot ákærða vegna ákæruliða II., IV. og V. varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, 75/1982, 13/1985, 68/2001 og 2. gr. sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

Telst brot ákærða samkvæmt ákærulið I. varða við 2. mgr. 37. gr. umferðarlaga nr. 50, 1987 sbr. 1. mgr. 100. gr. sömu laga og brot ákærða samkvæmt III varða við 2. mgr. 37. gr. umferðarlaga nr. 50, 1987 sbr. 1. mgr. 100. gr. sömu laga.

Þess er krafist, að ákærði verði dæmdur til refsingar og til að sæta upptöku á framangreindum fíkniefnum (efnaskrá nr. 9947, 9992 & 9994), en lagt var hald á greind fíkniefni samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Ákærði, sem kom fyrir dóminn þann 6. desember sl., játaði brot sín fyrir dóminum. Játning hans er í samræmi við önnur gögn málsins og verður hann sakfelldur fyrir brot sín en þau eru í ákæru rétt færð til refsiákvæða. Ákærði hefur með háttsemi sinni unnið sér til refsingar.

Farið var með málið samkvæmt ákvæðum 125. gr. laga nr. 19/1991 og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Um málavexti vísast til ákæruskjals. Samkvæmt sakavottorði hefur ákærði sjö sinnum áður sætt refsingu frá 30. desember 2002 fyrir fíkniefnabrot og umferðarlagabrot. Að þessu virtu þykir refsing ákærða hæfilega ákveðin 250.000 króna sekt til ríkissjóðs sem ákærði greiði innan fjögurra vikna frá uppkvaðningu dóms að telja en sæti ella 18 daga fangelsi. Ákærði sæti upptöku á fíkniefnum eins og greinir í dómsorði.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, G-kk-nf Ö-kk-nf A-kk-nf, greiði 250.000 króna sekt til ríkissjóðs

innan fjögurra vikna frá uppkvaðningu dóms þessa að telja en sæti ella fangelsi í 18 daga.

Ákærði sæti upptöku á 3,83 grömmum af tóbaksblönduðu kannabisefni, 4 töflum af MDMA (ecstacy) og 0,94 grömmum af amfetamíni.

Á-kvk-nf G-kvk-nf.